Gedagte vir die dag: Leef selfbeheers - Maroela Media
Gedagte vir die dag: Leef selfbeheers
Julle moet julle lewe deur die Heilige Gees laat beheer. Laat Hy aan die stuur staan van alles wat julle dink en doen en sê. (Galasiërs 5:16)
Vir weke verloop ons lewens seepglad. Ons voel in beheer van ons emosies en kry dit reg om in vrede en liefde met ander te leef. En dan, op 'n dag, voel ons eenvoudig net nie goed oor onsself nie, loop dinge onverwags skeef en het ander die vermoë om ons verkeerd op te vryf. Dis dán wanneer ons summier spreekwoordelik "ons speelgoed uit die kot gooi". Ons verloor ons humeur, sê die verkeerde dinge en tree op maniere op waaroor ons later skaam en spyt is.
Wanneer dit ons opregte begeerte is om in vrede en liefde met ander te leef, is sulke uitbarstings vir ons vernederend en sleg. Ons weet mos ons het dan buite God se wil opgetree en in die proses skade aangerig.
Daar is nie 'n kitsresep vir selfbeheersing nie. Ons bly immers feilbare mense. Tog kan ons met die genade van ons Vader altyd weer die skade regmaak, vergifnis vra en ontvang en wéér probeer om geesvervuld te leef.
Vader, help my om heel te hou wat heel is en reg te maak wanneer ek drooggemaak het.
ToekomsVenster: Jesus roep vir Levi, die tollenaar
Berny · 8 maande gelede
Baie, baie dankie vir hierdie woord vanoggend; ek is ook diep skuldig o Heer, en vra weer vanoggend vergifnis vir alles wat ek doen wat ek teen U wil is.